Rossiyada bolalarga nisbatan jinsiy zo'ravonlikka qarshi yangi qonun
Duma ma'qullagan bu hujjatda jinoyatga qayta-qayta qo'l urgan fuqarolarga kuchliroq jazo berish haqida gap ketadi.
Aslida bu chora - prezidentning taklifi. Rossiya bo'ylab yosh bolalar va o'smirlarni jinsiy tahdiddan (pedofiliyadan) himoya qilish uchun qonunlarni kuchaytirish kerak, degan edi Mevdedev. Pedofiliya - Rossiyada jiddiy muammo. Ichki ishlar vazirligining bildirishicha, o'tgan yili 7500 shaxs yuqorida tilga olingan jinoyatlarda ayblanib sudga tortilgan. Bugun Duma ma'qullagan tashabbus bu qabih ishga qayta-qayta qo'l urgan fuqarolarga uzunroq qamoq jazosi berish yoki ularning jinsiy nafsoniyatini kimyoviy yo'llar, ya'ni kuchli dorilar bilan majburan cheklash haqida gap ketadi. Kimyoviy-kastratsiya deb ataladigan bu usul Isroil, Janubiy Koreya, Argentina, Britaniya, Daniya, Shvetsiya va Polshada qo'llaniladi. Amerikaning ayrim shtatlarida ham joriy etilgan. Sudlanuvchi agar bu metodga rozi bo'lsa, unga berilgan qamoq muddati kamaytiriladi. Mutaxassislar bolalarga jinsiy tajovuz ortida faqat ruhiy-tibbiy muammolar turgani yo'q deya eslatadi. Yosh qizlarni fohishalikka majburlab, ularni qul sifatida ishlatib, mo'may daromad olayotgan to'dalar va uyushgan jinoiy tizimlar iziga tushish kerak. Sharhlovchilar deydiki, Rossiya hukumati bu muammoni ochiq tan olib, unga qarshi choralar bilan chiqayotgani ijobiy o'zgarish. Endi adliya tizimiga bu qonunlar ijrosini ta'minlash uchun yo'l berish kerak.